Kind se lyk in dam 220 km van ouerhuis gevindArgieffoto Die liggaam van ŉ 11-jarige seun is in die Blydedam naby Hoedspruit in Limpopo gevind, sowat 220 km vanwaar hy verlede week vermis geraak het. Kol. Ronel Otto, provinsiale polisiewoordvoerder, het Dinsdag gesê die seun het op 23 September spoorloos uit Westenburg, Polokwane, verdwyn. “Sy liggaam is die volgende dag in die dam gevind deur lede van die publiek wat daar op ŉ boot gery het,” het Otto gesê. “In daardie stadium was die kind se identiteit nie bekend nie en niemand in die omgewing het ŉ vermiste kind aangemeld nie.” Beamptes van die Westenburg-polisie is met verdere ondersoek meegedeel van die onbekende seun wat in die dam gevind is. “Die polisie is Dinsdagoggend saam met die seun se ouers na die lykshuis by die Namakgale-hospitaal [naby Phalaborwa], waar hulle hul seun uitgeken het.” Die seun het ŉ oop wond aan sy nek gehad. ŉ Nadoodse ondersoek moet nog gedoen word om die oorsaak van sy dood te bepaal. Niemand is nog in verband met die seun se dood in hegtenis geneem nie. “ŉ Ervare span speurders ondersoek die omstandighede van sy verdwyning en daaropvolgende dood,” het Otto gesê.